Bitcoin onder bespreking by forensiese byeenkoms | Maroela Media
Die werking van die kriptogeldeenheid Bitcoin het Dinsdag 'n lewendige bespreking uitgelok by die jaarvergadering van die Instituut vir Kommersiële Forensiese Praktisyns, wat in Midrand gehou is.
Farzam Ehsani, hoofamptenaar en medestigter van die platform VALR, wat 'n groot voorstaander van Bitcoin as betaalmiddel is, het aangevoer dat dit noodwendig is dat monetêre waarde in 'n digitale era ook digitaal bepaal sal word, soos beeste, skulpe, goud en geld dit vroeër was.
Hy het uitgewys dat die huidige gebruik van banknote nie vereis dat die toonder of betaler moet kan bewys hy is die regmatige eienaar daarvan nie, maar dit word universeel aanvaar. Hy het beklemtoon dat monetêre transaksies in Suid-Afrika tans gemiddeld sewe tussengangers vereis en dat dit tydrowend is – banke vereis dikwels 'n spesifieke aantal werkdae om 'n transaksie af te handel.
Tot in 2009 was daar geen digitale betaalmiddel sonder die tradisionele tussengangers nie, veral weens kommer oor sogenaamde dubbele besteding, naamlik dat mense digitale geldeenhede sou dupliseer weens gebrek aan regulering of tussengangers, en omdat daar nie 'n fisieke oordrag van 'n bate met skaarsheidswaarde was nie.
In 2009 het die Japannees Satoshi Nakamoto Bitcoin geskep – 'n kriptobetaaleenheid wat deur 'n netwerk van tussengangers gereguleer word, in 'n blokketting wat elke tien minute opgedateer word.
Ehsani het toegegee dat dit vir hom moeilik is om die vereiste wisselwerking tussen openbare en private sleutels wat die pdeudonimiese stelsel ondervang, te versuidelik. Hy het vervolgens in gebreke gebly om dit te doen, wat kennelik 'n groot deel van sy uitgelese gehoor forensiese praktisyns onbeindruk gelaat het.
Ehsani het wel uitgewys dat daar verskeie konsensusmeganismes in die Bitcoin-stelsel bestaan, waaronder 'n tydstempel, bewys van werk gelewer, bewys van belange bekom ensovoort.
Hy moes egter toegee dat reguleerders wêreldwyd tans sukkel om Ponzi-skemas en ander bedrog met Bitcoin te beheer, en dat bedrog en ontwrigting van Bitcoin gereeld voorkom.
Dit was uit die reaksie van die gehoor duidelik dat die vergaderde forensiese kundiges ewe verdeeld oor die huidige stand en meriete van die gebruik van Bitcoin is as die res van die breër gemeenskap.
"Ek verstaan die konsep daaragter, maar ek verstaan nie hoe dit tans in die praktyk werk nie. Dis nie iets waarin ek my geld sal belê nie," het een afgevaardigde opgemerk.
Ek het so 6 maande terug Bitcoins gekoop maar agter gekom sy waarde verander by die minuut dit gaan oor vraag en aanbot baie selfde as efkte beurs jy moet omtrent op jou PC slaap het verkoop vir helfde van prys.
Die tegnologie agter bitcoin is verseker die tegnologie vir die toekoms, maar baie water sal eers in die see moet loop voor dit veilig gaan wees.Die huidige bitcoin-stelsel laat my baie dink aan die kubus debakel van die tagtigerjare.Geld wat tussen neus en ore verdwyn.